Kaksi ”ex-trollia” paljastaa venäläislehdessä, kuinka työskennellään pelkästään Putin-myönteistä kommentointia tekevässä yrityksessä.

Sosiaalisen median ja uutissivustojen kommenttiosiot täyttyivät Venäjää tukevista ja myötäilevistä, selvästi tekaistuistakin kommenteista, Ukrainan kriisin puhkeamisen jälkeen.

Tutkimuksen mukaan kyse on ainakin osittain Venäjän presidentti Vladimir Putinin informaatiosodan yhdestä rintamasta. Heinäkuussa Buzzfeed kertoi, miten he iskevät amerikkalaismediaan.

St. Petersburg Newsin haastattelemat kaksi ”Putinin ex-trollia” paljastavat, kuinka he työskentelivät 250 ihmistä työllistävässä yrityksessä, joka keskittyi pelkästään venäjämyönteiseen kommentointiin.

Haastateltavien mukaan moni trolli ei ole aivopesty propagandisti vaan tavallinen kansalainen, jolla on puutetta rahasta.

– Olin nuori ja tarvitsin rahaa, ex-työntekijät vastasivat kysyttäessä, miksi he työskentelivät Internet Research LCC -yhtiössä palkattuina bloggareina.

– Ihmiset hakeutuvat alalle töihin yleensä siksi, että he eivät voi työskennellä muualla. Esimerkiksi eräässä huoneessa työskenteli muutama eläkeläinen. Heillä ei ole muuta työtä. Se on hyvä osoitus Vladimir Putinin Venäjästä: eläke on pieni eikä heillä ole jäljellä mitään muuta tehtävää kuin saada palkkaa Putinin rakastamisesta. Ja palkka on hyvä. Kovin moni miellyttävä työpaikka ei tarjoa 742 euroa kuukaudessa, entinen naistyöntekijä kertoo.

Yrityksessä työskentelee noin 250 ihmistä kaksitoistatuntisissa vuoroissa kommentoiden nettikirjoituksia. Osa työntekijöistä kirjoittaa statuksia ja osa kommentoi. Normi on kirjoittajalla kymmenen viestiä päivässä ja kommentaattorilla 126 kommenttia päivässä.

Perusidea on aina sama: Putin on hyvä, Yhdysvaltain presidentti Barack Obama on ruma , ”Krim on meidän”. Amerikkalaisten hallitus valehtelee. Yksi tekniikka on todeta, että ”tiedätkö, minä itse asiassa pidän Ukrainan presidentti Poroshenkon tyttöystävästä”.